text: Tre biler stødte ind i hinanden i nat på E45
  16 februar 2014 kl. 08.23
  Ni personer blev i nat indlagt på sygehuset, efter at tre biler var stødt sammen på motorvejen ved Kolding.
  Kort før kl. et i nat kom der en melding om en havareret bil på motorvejen ved Kolding, oplyser politiet til TV SYD.
  Den var kørt galt, og stod ramponeret, forladt og uden lys på i tredje spor.
  På vej til stedet fik politiet melding om, at den mørklagte bil havde forårsaget, at tre andre biler var braget ind i hinanden på kryds og tværs.
  Ni personer blev bragt til sygehuset, men ingen kom alvorligt til skade.
  Politiet afspærrede efterfølgende motorvejen et par timer, mens der blev ryddet op.
  